Man met graaf aangeval op Paarl-plaas(Argieffoto) ŉ Man is met ŉ graaf aangeval op ŉ plaas by die Paarl nadat hy gesien het sy tuinhekkie staan oop en hy ondersoek ingestel het. Die voorval het op ŉ plaas in Lustigan-weg plaasgevind. Die polisie ondersoek ŉ saak van poging tot moord. Ao. Joseph Swartbooi, polisiewoordvoerder, het gesê die man is oorval toe hy die tuinhekkie wou toemaak. “Die verdagte het toe van die toneel gevlug en is nog op vrye voet. Die motief vir die aanval is roof.” Die man is met ŉ graaf oor die kop geslaan en het ook ander beserings opgedoen. Volgens die Drakenstein-plaaswag het hulle omstreeks 01:00 Maandagoggend inligting oor die aanval ontvang en hulp is ontbied. Daar is glo ook op nog ŉ plaas in die omliggende gebied toegeslaan waartydens groot skade aan veiligheidsinfrastruktuur aangerig is.